DA Den Europæiske Unions Tidende L 95/31

KOMMISSIONENS GENNEMFØRELSESAFGØRELSE

af 27. marts 2014

om ændring af beslutning 2007/777/EF for så vidt angår importen af kødprodukter, behandlede maver, blærer og tarme, der er fremstillet af fersk kød af tamfjerkræ, herunder kød fra opdrættet og vildtlevende fjervildt

(meddelt under nummer C(2014) 1904)

(EØS-relevant tekst)

(2014/175/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), særlig artikel 10, stk. 2, litra c),

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, indledningen, artikel 8, stk. 1, første afsnit, artikel 8, stk. 4, artikel 9, stk. 2, litra b), og artikel 9, stk. 4, litra b) og c), og

ud fra følgende betragtninger:

(1) Ved Kommissionens beslutning 2007/777/EF (3) fastsættes reglerne for import til Unionen af sendinger af visse kødprodukter til konsum og behandlede maver, blærer og tarme. Beslutningen indeholder en liste over tredjelande og dele af tredjelande, hvorfra sådan import er tilladt, og i bilag III til beslutningen fastsættes standardfolke- og dyresundhedscertifikatet for de varer, der skal sendes til Unionen fra tredjelande.

(2) Ved Kommissionens forordning (EF) nr. 798/2008 (4) fastsættes kravene vedrørende udstedelse af veterinærcertifikat for import til og transit gennem Fællesskabet af fjerkræ og fjerkræprodukter. Ifølge forordningen må fjerkræprodukter, der er omfattet heraf, kun importeres til og sendes i transit gennem Unionen fra de tredjelande, områder, zoner og segmenter, der er opført i skemaet i del 1 i bilag I til samme forordning. Den fastsætter også, at denne import skal ledsages af et veterinærcertifikat, som omhandles i skemaet, for det pågældende fjerkræprodukt, udfyldt i overensstemmelse med bemærkningerne og standardveterinærcertifikaterne i del 2 i samme bilag.

(3) Ifølge de i del 2 i bilag I til forordning (EF) nr. 798/2008 fastsatte standardveterinærcertifikater for kød af fjerkræ (POU), kød af opdrættede strudsefugle til konsum (RAT) og kød af vildtlevende fjervildt (WGM) skal det ferske kød tillige være fremstillet af fjerkræ eller strudsefugle fra virksomheder, der ikke har været omfattet af dyresundhedsmæssige restriktioner pga. en eller flere af de sygdomme, som fjerkræ eller strudsefugle er modtagelige for, eller af vildtlevende fjervildt, der er blevet nedlagt i områder, omkring hvilke(n) der inden for en radius af 10 km, i givet fald indbefattet et nabolands område, ikke har været udbrud af højpatogen aviær influenza eller Newcastle disease i mindst de foregående 30 dage.

(4) De dyresundhedsmæssige betingelser for fremstilling af kødprodukter, behandlede maver, blærer og tarme, som er fremstillet af fersk kød af tamfjerkræ, herunder kød fra opdrættet og vildtlevende fjervildt, er fastsat i punkt II.1.3 i standardfolke- og dyresundhedscertifikatet i bilag III til beslutning 2007/777/EF og omfatter aviær influenza eller Newcastle disease. Standardveterinærcertifikaterne (POU), (RAT) og (WGM) i del 2 i bilag I til forordning (EF) nr. 798/2008 omfatter dog kun højpatogen aviær influenza. Det er derfor nødvendigt at ændre standardfolke- og dyresundhedscertifikatet i bilag III til beslutning 2007/777/EF for at bringe det i overensstemmelse med de krav for fersk kød, der er fastsat i standardveterinærcertifikaterne (POU), (RAT) og (WGM) i del 2 i bilag I til forordning (EF) nr. 798/2008.

(5) Derudover henviser standardfolke- og dyresundhedscertifikatet i bilag III til beslutning 2007/777/EF til Rådets direktiv 90/539/EØF (5), der er blevet afløst af Rådets direktiv 2009/158/EF (6), og til Kommissionens beslutning 2006/696/EF (7), der er blevet afløst af forordning (EF) nr. 798/2008. Det er derfor nødvendigt at ajourføre disse henvisninger.

(6) Bilag III til beslutning 2007/777/EF bør derfor ændres i overensstemmelse hermed.

(7) For at undgå handelsforstyrrelser bør det i en overgangsperiode fortsat være tilladt at anvende standardfolke- og dyresundhedscertifikater for visse kødprodukter og behandlede maver, blærer og tarme, der skal sendes til Unionen fra tredjelande, og hvis de er udfærdiget i overensstemmelse med standardfolke- og dyresundhedscertifikatet i bilag III til beslutning 2007/777/EF inden ændringen ved nærværende afgørelse.

(8) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE AFGØRELSE:

Artikel 1

Ændring af beslutning 2007/777/EF

Bilag III til beslutning 2007/777/EF erstattes af teksten i bilaget til nærværende afgørelse.

Artikel 2

Overgangsbestemmelser

I en overgangsperiode til den 30. september 2014 tillades import til Unionen af sendinger af kødprodukter og behandlede maver, blærer og tarme, der ledsages af et folke- og dyresundhedscertifikat udfyldt i overensstemmelse certifikatet i bilag III til beslutning 2007/777/EF i den version, der var gældende inden den ændring, som gennemføres ved artikel 1 i denne afgørelse, fortsat, såfremt folke- og dyresundhedscertifikatet er underskrevet før den 30. juli 2014.

Artikel 3

Adressater

Denne afgørelse er rettet til medlemsstaterne.

Udfærdiget i Bruxelles, den 27. marts 2014. På Kommissionens vegne Tonio BORG Medlem af Kommissionen

(1) EFT L 62 af 15.3.1993, s. 49.

(2) EFT L 18 af 23.1.2003, s. 11.

(3) Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (EUT L 312 af 30.11.2007, s. 49).

(4) Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (EUT L 226 af 23.8.2008, s. 1).

(5) Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (EFT L 303 af 31.10.1990, s. 6).

(6) Rådets direktiv 2009/158/EF af 30. november 2009 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (EUT L 343 af 22.12.2009, s. 74).

(7) Kommissionens beslutning 2006/696/EF af 28. august 2006 om en liste over tredjelande, hvorfra fjerkræ, rugeæg, daggamle kyllinger, kød af fjerkræ, strudsefugle og vildtlevende fjervildt, æg og ægprodukter og specifikt patogenfrie æg kan importeres til og føres i transit gennem Fællesskabet, om betingelser for udstedelse af veterinærcertifikat (EUT L 295 af 25.10.2006, s. 1).